Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Rzóndzić do luftu
Łostatnio była rzecz ło telefónach przez kiere idzie se s każdym porzóndzić, a nie trzeja ku tymu mieć drótów. Mało tego, kierysi zmianowoł tyn telefon komórkóm chocioż u nas lepszyj by pasowało miano szopka, bo do ni też idzie wrazić tak samo moc ździorbów jak i do komórki. To miano ni ma isto łod tego, wiela capartu do tej komórki idzie wstyrczyć, ale raczyj łod jakigosi technicznego patynta, kiery mo w postrzodku tyn telefón. Jak tak dobrze by sie człowiek rozezdrził po mieście, to na zicher trefić idzie eszcze nejmjynij na dziesiyńć kszeftów w kierych poradzymy se takóm komórkem zwielebić. Każdy uż dzisio mo w kapsie to małe pieróństwo i tóż isto skyrs tego gymby się lydzióm nie zawiyrajóm łod tego mówiynio do kónska plastiku. Nikiedy jak tak radijo zrobi wom dóma kaput to trzeja sie yno przeszmatłać po Głymboki a tam idzie wszecko usłyszeć. Nie trzeja ani gazet czytać, ani wlazować do interneta coby sie dowiedzieć, kiery se kogo wziył, kiery umrził, abo kiery stłósnył i może eszcze kiery mo dóma spornóm szwigermuter. Nejgorzij to je w autobusach, bo jedyn drugigo tak przewrzaskuje, że nikiedy ciynżko sie je s tej rzeczy wyrozumieć, kiero je przez starsze paniczki do telefóna nadowano. Nikierzi to majóm aji tak zrychtowane, że cosi wisi im za łuchym i skyrs tego poradzóm rzóndzić do luftu. Kónsek dalij za tymi kszeftami s telefónami jak sie nóm podarzi przehópnóć przez ulicem Olszaka, to na winklu trefiymy na PKO, kiere eszcze tam było za socjalizmu. Nie podarziło sie to tymu kiosku RUCHU, bo kierysi wyszkuboł go ze ściany i teraz mómy tam odrzitóm wnynke, kiero isto czako na jakisi dwiyrze.
Mini słownik:
rzecz-mowa,
porzóndzć-porozmawiać,
wrazić-włożyć,
ździorba-graty,
capart-graty,
rozezdrził-rozejrzał,
kszeft-skep,
zwielebić-załatwić,
kapsa-kieszeń,
pzeszmatłać-przejść,
stłósnył-przytył,
zrychtowane-urządzone,
rzóndzić-mówić,
skyrs-z powodu,
podarzi-uda się,
przehópnóć-przeskoczyć,
wyszkuboł-wyrwał,
odrzito- obdarta,
dwiyrze-drzwi
szwigermuter-teściowa
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn hau_Latn pol_Latn pol_Latn pol_Latn ron_Latn eng_Latn szl_Latn afr_Latn pol_Latn pol_Latn pol_Latn pol_Latn pol_Latn pol_Latn pol_Latn pol_Latn pol_Latn szl_Latn lvs_Latn szl_Latn pol_Latn szl_Latn